text: Fredericias kommunaldirektør stopper
  05 februar 2014 kl. 18.25
  Kommunaldirektøren fratræder pludselig sin stilling. Det har byrådet besluttet onsdag aften.
  Uenighed mellem byrådet og kommunaldirektøren i Fredericia betyder, at kommunaldirektør Tim Jeppesen stopper i sin stilling.
  -Det er en forskellig opfattelse af, hvordan udviklingen af Fredericia Kommunes organisation skal finde sted, der gør, at byrådet og Tim Jeppesen er blevet enige om at stoppe samarbejdet. En beslutning, der politisk blev vedtaget på et byrådsmøde onsdag aften, skriver Jacob Bjerregaard i en pressemeddelelse.
  Vibeke Byriel Kinch, direktør for børn og kultur, er konstitueret som kommunaldirektør.
  Tim Jeppesen har været kommunaldirektør i Fredericia siden maj 2012. Han stopper i sin stilling ved udgangen af februar 2014.
  